Nafarroako Parlamentuko Mahaiak, 2019ko azaroaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerra talde parlamentario mistoak aurkezturiko mozioa, zeinaren bidez Nafarroako Gobernua premiatzen baita plan bat taxutu dezan Nafarroako sare publikoko ikastetxe guztiek izan dezaten estalgune bat beren patioetan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko azaroaren 11n

Lehendakaria: Unai Hualde Iglesias

MOZIOAREN TESTUA

Izquierda-Ezkerra Talde Mistoaren eledun Marisa de Simón Caballero andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozkatzeko:

Ikastetxeetako patioak ezinbesteko espazioak dira hezkuntza-erkidegoentzat. Espazio horiek, jolas-orduetan ikasleek aisia-leku gisa erabiltzeko, jolasteko eta atseden hartzeko leku gisa duten eginkizuna betetzeaz gain –ulertutzat ematen da hori–, sarritan hartzen dituzte gorputz hezkuntzako klaseak eta bestelako eskola-jarduerak nahiz eskolaz kanpokoak, leku-arazoengatik ikastetxeen eraikinetako ikasgeletan eta aretoetan egin ezin direnak.

Gure erkidegoko klimatologia dela-eta, urtean zehar sarritan gertatzen da ezin izatea patioa erabili, euriagatik nahiz bestelako eguraldi txarrarengatik. Hori dela-eta, azken urteotan estalpeak jartzen hasi dira eskoletako patioetan, halatan bermatzearren ikasleek urteko egun guztietan erabili ahal izatea patioak.

Une honetan, gure erkidegoan oraindik ere badaude titulartasun publikoko zenbait ikastetxe (lehen nahiz bigarren hezkuntzakoak), beren patioetan aipatu estalperik ez daukatenak, eta horrek eragotzi egiten du ikastetxe horietako hezkuntza-erkidegoek eskola-jarduerak nahiz eskolaz kanpokoak egin ahal izatea urte osoan zehar.

Gure ustez, hezkuntza-erkidegoen erreklamazio horri lehenbailehen erantzun behar zaio, gure erkidegoko sare publikoko ikastetxeen artean ez dadin desberdintasunik egon eta instalazio publiko horiei denik eta probetxurik onena ateratzen zaiela bermatzeko.

Erabaki proposamena:

Nafarroako Parlamentuak Nafarroako Gobernua premiatzen du plan bat taxutu dezan Hezkuntza Departamentuaren bidez, Nafarroako sare publikoko ikastetxe guztiek bi urteko epean estalgune bat izan dezaten beren patioetan.

Iruñean, 2019ko azaroaren 5ean

Eleduna: Marisa de Simón Caballero